KIRJALLINEN KYSYMYS P-1660/01 esittäjä(t): Minerva Malliori (PSE) komissiolle. Amazonin trooppisen sademetsän tuhoaminen.



Virallinen lehti nro 350 E , 11/12/2001 s. 0206 - 0207



KIRJALLINEN KYSYMYS P-1660/01 esittäjä(t): Minerva Malliori (PSE) komissiolle (1. kesäkuuta 2001) Aihe: Amazonin trooppisen sademetsän tuhoaminen Brasilian taloudellisen kehityksen ohjelma (Avança Brasil) on suuressa ristiriidassa Amazonin trooppisen sademetsän suojelemisen kanssa. Brasilian kansallisen avaruustutkimuskeskuksen vuosikertomuksen mukaan vuonna 2000 tuhottiin 19 600 neliökilometriä trooppista metsää, toisin sanoen 0,56 prosenttia kokonaispinta-alasta. Tämä on suurin häviö vuoden 1995 jälkeen. Lisäksi on syytä mainita, että vähemmässä kuin viidessäkymmenessä vuodessa Amazonin sademetsistä Brasiliassa on menetetty 551 000 neliökilometriä. Kaikesta huolimatta Brasilian hallitus aikoo lisätä merkittävästi sellaisten trooppisten metsien kokonaispinta-alaa, joissa puiden kaataminen on laillista, sekä pitää kiinni siitä, että metsäalueille rakennetaan uusia sähköntuotantolaitoksia. Kestävän kehityksen periaatteen ja suojeluperiaatteen pohjalta ja ottaen huomioon, että Euroopan unioni yhdessä G7-maiden kanssa on rahoittanut 359 miljoonalla eurolla pilottiohjelmaa, jonka tavoitteena on näiden maapallon tärkeiden keuhkojen suojelu ja säilyttäminen, Euroopan komissiolta kysytään: Aikooko se ryhtyä toimiin ja toteuttaa konkreettisia toimenpiteitä, jotta maat, joiden alueella Amazonin trooppiset metsät kasvavat, voisivat toteuttaa ympäristönäkökulmasta oikeaoppista trooppisten metsien hallintopolitiikkaa? Komissiolta kysytään myös: Aikooko se tehdä jotakin paikallisten väestöjen suojelemiseksi, jotka ovat lähes hävinneet Amazonin alueen kärsimien tuhojen vuoksi? Christopher Pattenin komission puolesta antama vastaus (20. kesäkuuta 2001) Brasilian hallituksen taloudellisen kehityksen ohjelman (Avança Brasil) päätavoitteena on maan nykyaikaistaminen. Ympäristöasiat ovat ensisijaisessa asemassa Brasilian politiikassa. Komissio aikoo seurata tarkasti tämän ohjelman kehittymistä varmistaakseen, ettei sillä aiheuteta haitallisia vaikutuksia ympäristölle. Ympäristönsuojelu on myös yksi ensisijaisista painopistealueista kahdenvälisessä yhteistyössä Brasilian kanssa. Ympäristönsuojeluun liittyvä strategia on selvästi määritelty Brasiliaa koskevassa maakohtaisessa strategia-asiakirjassa, jonka on hyväksynyt Aasian ja Latinalaisen Amerikan kehitysmaiden (PVD-ALA) asioita käsittelevä komitea lokakuussa 1998. Komissio on esittänyt ympäristöasioiden yhteistyöstä ehdotusluonnoksen suuntaviivoihin, jotka koskevat monivuotista yhteistyötä Brasilian kanssa vuosina 20002006. Amazonin sademetsiin liittyen komissiolla on tärkeä tehtävä Brasilian sademetsän suojelua koskevassa pilottiohjelmassa (PPG7). Tämä ainutlaatuinen ohjelma koostuu yhteistyöstä, jossa ovat mukana Brasilian hallitus, Maailmanpankki, maailman johtavien teollisuusmaiden G7-ryhmä sekä komissio. Yhteisön ja Brasilian väliseen ympäristöasioiden yhteistyöhön myönnetystä 100 miljoonasta eurosta menee 80 miljoonaa euroa PPG7-ohjelmalle. Komissio pyrkii jatkamaan tämän ohjelman kehittämistä. Komissio osallistuu siksi PPG7-ohjelman väliarviointiin sekä rahoittajille ja osallistujille tarkoitettuun kokoukseen. Komissio aikoo seurata tiiviisti PPG7-ohjelman kehittymistä tulevaisuudessa ja arvioida erityisesti sen vaikutuksia paikallisyhteisöihin. Lisäksi toteutetaan muita tärkeitä toimia paikallisväestön hyväksi valtiosta riippumattomille järjestöille suunnatun komission budjettikohdan puitteissa.